אנני אוקלי

אנני אוקלי (באנגלית: Annie Oakley נולדה בשם פיבי אן מוסי (Phoebe Ann Mosey);  13 באוגוסט 1860 - 3 בנובמבר 1926) הייתה צלפית ואלופת קליעה למטרה. הופעתה במסגרת סיבוב ההופעות העולמי של מופע המערב הפרוע של באפלו ביל הפכה אותה לכוכבת. תכסיסה הנודע היה ירי תחמושת בקוטר 0.22 אינץ' ממרחק של כ-26 מטר, פגיעה בקלף משחק שגרמה לחצייתו לשניים וניקוב עוד 5-6 חורים במחצית הקלף בטרם נחת על הרצפה. בנוסף, ירתה במטרות נעות בעומדה על גב סוס, ברכיבה על אופניים, מאחורי הגב ועוד.

תולדות חייה
פיבי אן מוסי נולדה בכפר באוהיו. הוריה היו קווייקרים שנדדו מפנסילבניה. היא התייתמה בגיל 6 וגדלה בחווה סמוכה, בה שימשה כשפחה. עד גיל מאוחר הייתה אנלפבתית. בגיל תשע החלה לעסוק בצייד, על מנת לפרנס את עצמה ואת משפחתה. כשרונה בירי התפרסם בסביבה והיא נהגה להמר על יכולתה בתחרויות ירי וצליפה. עקב דמותה השברירית (גובהה היה רק 1.52 מטר) וגילה הצעיר, הצליחה להוליך שולל גברים רבים שנכשלו בהתמודדות מולה. אחד מגברים אלה, פרנק א' באטלר  מסינסינטי (נולד ב-1847), נשא אותה לאשה ב-23 באוגוסט 1876, אם כי הוא טען מאוחר יותר כי התאריך היה 20 ביוני 1882.

שמאל|ממוזער|180px|אנני אוקלי בכרזת מופע של באפלו ביל
בני הזוג עברו לגור בסינסינטי, בשכונת אוקלי, ממנה נטלה ככל הנראה את שם-הבמה שלה. היא הופיעה עם בעלה במופע שנקרא "באטלר ואוקלי" וב-1885 צירף אותה באפלו ביל קודי למופע "המערב הפרוע" שלו. חברה למופע, פר רובץ, כינה אותה בשם האינדיאני "Little Sure Shot" (קליעה ודאית קטנה). במופע היא הייתה יריבה לקלעית ליליאן סמית'  שהייתה צעירה ממנה. לכן זייפה אוקלי את גילה, וטענה שהיא צעירה בשש שנים מגילה האמיתי (חזותה תמכה בכך). לכן תאריכי אירועים רבים בחייה משובשים.

באוגוסט 1903, שניים מעיתוניו של רנדולף הרסט בשיקגו פרסמו סיפור על כך שאנני אוקלי נעצרה בחשד לגניבה בגלל שימוש בקוקאין. רנדולף הרסט היה אחד האנשים החזקים והעשירים בארצות הברית והתוצאה הייתה שחמישים וחמישה עיתונים פרסמו את הסיפור שהיה שקרי לחלוטין. אנני אוקלי לא ויתרה והגישה תביעות כנגד כל העיתונים. ב-1910 ניתן פסק דין סופי והיא קיבלה 27,000 דולר מהעיתונים של הרסט ועוד 800,000 דולר מעיתונים נוספים, סכומים שהיו אז סכום עתק. ערך הדולר ב-1910 היה גבוה פי 30-35 מהדולר של היום

היא נדדה עם המופע של באפלו ביל באירופה והופיעה בין היתר בפני המלכה ויקטוריה וירתה כדור אשר הפיל אפר-סיגריה אותה החזיק יורש העצר הפרוסי, שהיה לימים לוילהלם השני, קיסר גרמניה. 

ב-1898 כתבה לנשיא ויליאם מקינלי שהיא מוכנה להעמיד לרשות ממשל ארצות הברית חמישים קלעיות מצטיינות, כולל נשקן ותחמושתן, אם תצא ארצות הברית למלחמה עם ספרד. למרות שהמלחמה אכן פרצה, הצעתה של אוקלי נדחתה.

ימין|ממוזער|220px|סרט של תומאס אלווה אדיסון מ-1894 המנציח את אוקלי קולעת בכדורי זכוכית
היא המשיכה לשבור שיאי קליעה והופעותיה הונצחו במספר סרטים אילמים, בהם סרט שהסריט תומאס אלווה אדיסון ב-1894 בשם The "Little Sure Shot" of the "Wild West ("קליעה-בטוחה-קטנה מן המערב הפרוע").

ב-1901 נפגעה בתאונה ועזבה את המופע של באפלו ביל. היא החלה להופיע בדרמה בשם The Western Girl ("נערת המערבון") אך לא זנחה את הופעות הראווה ואת התחרויות. 

שמאל|ממוזער|200px|אנני אוקלי ב-1922 (בת 62)
ב-1922, בת 62, פגעה בתחרות קליעה בפיטסבורג ב-100 צלחות חרס ממרחק 15 מטר.

מותה
היא נפטרה מאנמיה ממארת בביתה באוהיו. בעלה נפטר 18 ימים אחריה.

בתרבות
היצירה הנודעת ביותר המבוססת על תולדות חייה של אוקלי היא המחזמר מברודוויי, אנני אוקלי אשת לפידות לפי ספר מאת דורותי פילדס. את דמותה של אוקלי גילמה בהפקה המקורית ב-1946 ובחידוש ב-1966 אתל מרמן. על פי המחזה הופק ב-1950 סרט באותו שם ועם אותם שירים, בו גילמה את דמותה של אוקלי בטי האטון. בתרבות הישראלית הוזכרה בשיר של קורין אלאל הנושא את שמה, אשר בוצע בפסטיגל בחנוכה של סוף שנת 1989 . 

לקריאה נוספת
 Katherine E. Krohn, Wild West Women, Lerner Publications, 2005 
 Charles M. Wills, Annie Oakley (DK Biography), 
 Glenda Riley, The Life and Legacy of Annie Oakley (Oklahoma Western Biographies, Volume 7), University of Oklahoma Press, 2002 

קישורים חיצוניים

 מוסד אנני אוקלי 
 ביוגרפיה באתר "נשים בהיסטוריה" 
 ביוגרפיה של אנני אוקלי 
 בדיות ומציאות - סיפורי על אוקלי וביסוסם במציאות 
 קליעה-בטוחה-קטנה, הסאגה של אנני אוקלי 



הערות שוליים

קטגוריה:אמריקאים ילידי אוהיו
קטגוריה:פולקלור אמריקאי
קטגוריה:אישים במערב הישן של אמריקה
קטגוריה:צלפים
קטגוריה:חברות היכל התהילה הלאומי לנשים
קטגוריה:אמריקאיות שנולדו ב-1860
קטגוריה:אמריקאים שנולדו ב-1860
קטגוריה:אמריקאיות שנפטרו ב-1926
קטגוריה:אמריקאים שנפטרו ב-1926